Ego Hugo, decanus Vendopere, notum facio quod Regnaudus, vicecomes Ligninarum in mea presentia constitutus, laude et assensu Gille uxoris sue, pro salute anime sue et antecessorum suorum, benigne laudavit et concessit ecclesie Bte Marie de Moris eleemosinam quam fecerunt eidem ecclesie domina Sibilla nobilis mulier de Bourguignons, et filius ejus, cognomine Brodinis, et filie ejusdem Sibille, Dameron et Aaliz, sicut continetur in litteris quas habent fratres de Moris super dicta decima, sigillatis sigillo meo et sigillo domini Guidonis archidiaconi Latiscensis, que decima movebat de feodo supradicti Regnaudi vicecomitis. Actum anno Domini MºCCºXXºIXº, mense maio.